ተምሃሪት ኣስምራ ሹሜ ሓንቲ ካብቶም ዝተጨወዩ ተምሃሮ ከምዝነበረት እያ ትዛረብ። ነቲ ዝነበረ ኩነታት ድማ፡ ብኸምዚ ገሊጻቶ። "ኣብ ዩኒቨርሲቲ ደምቢ ዶሎ ተምሃሪት ቀዳማይ ዓመት ኢንጂነሪንግ እየ። ካብ ሞንጎ እቶም ዝተጨወዩ ተምሃሮ ሓንቲ ነይረ። ፈለማ በቶም ጨወይቲ ዝተትሓዝና 18 ተምሃሮ ነይርና። ኣነ ስለዘምለጥኩ፡ ሕዚ ተታሒዞም ዘለዉ ተምሃሮ 17 እዮም። ካብኣቶም፡ እቶም ኣርባዕተ ደቂተባዕትዮ፡ 13 ድማ ደቂኣንስትዮ እየን" ትብል። ኣብ ዩኒቨርሲቲ ደምቢ ዶሎ ጎንፂ ስለዝነበረ፡ ተምሃሮ ነቲ ቀፅሪ ገዲፎም ወፅዮም ምንባሮ ብምሕባር፡ "ንሕና እውን ካብቲ ዩኒቨርሲቲ ክንወፅእ ሓሲብና፤ ናብ ኣዲስ ኣበባ ብቀጥታ ዝወስድ መገዲ ስለዝተዓፀወ፡ ካብ ደምቢ ዶሎ ብጋምቤላ ገይርና፡ ናብ ኣዲስ ኣበባ ክንኣቱ ወሲንና" ኢላ። እተን ዝተጨወያ ተምሃሮ ካብ ዝተፈላለዩ ከባብታት ክልል ኣምሓራ ዝመጽኣ ምንባረን ትዛረብ። "ካብ ደምቢ ዶሎ ናብ ጋምቤላ ንምኻድ 30 ብር ዘኽፍል እንትኸውን፡ ትልምና፡ ኣብ ጋምቤላ ሓዲርና ናብ ኣዲስኣበባ ክንከይድ እዩ ነይሩ። ኣብ ሞንጎ ደምቢ ዶሎን ጋምቤላን ኣብ ትርከብ 'ሱድ' ትበሃል ከባቢ ምስ በፃሕና፡ ገዘፍቲ መናእሰይ ነታ መኪና ደው ብምባል፡ ዓፊኖምና" ክትብል ነቲ ኩነታት ትዝክር። ኣስዒባ ድማ "እቲ ከባቢ ፅዑቕ ጫካ ብምዃኑ፡ ናብ ውሽጢ ሒዞምና ኣትዮም። እናእወና እንከለና እዮም ሒዞምና ከይዶም። ፍርቂ እቲ ጫካ ምስተጓዓዝና፡ ዝተወሰና ደቂኣንስትዮ ስለዝደኸመን ወዲቐን። ኣብዛ ፃት ነተን ዝወደቓ፡ 'ተልዓላ' እናበሉ ከልዕልወን እንትፍትኑ እየ፡ ኣነ ካብ ዓይኖም ተሰዊረ" ኢላ። ኣስምራ ሕዚ ኣብ ዓዳ፡ ኣብ ከተማ ኣዲስ ዘመን ትርከብ። ስድራ ተምሃሮ ኣብ ክልል ኣምሓራ እትርከብ ከተማ ኣዲስ ዘመን ኣብ ሓዘን እያ ዘላ። ምኽንያቱ ከኣ፡ መብዛሕቲአን ካብቶም ዝተጨወያ ተምሃሮ ካብዛ ከተማ እየን። ጋዜጠኛ ቢቢሲ ንስድራ እተን ተምሃሮ ክረክብ ናብ'ዛ ከተማ ኣብ ዝኸደሉ፡ ተስፋ ቆሪጾም ከምዝረኸቦም ይገልጽ። "2 ጥሪ ተፈቲሖም ምስተብሃልና ደስ ኢሉና ነይሩ፤ እንተኾነ ክሳብ ሕዚ ምስ ደቅና ኣይተራኸብናን። ተቐቲሎም ክኾኑ ይኽእሉ እዮም ዝብል ስግኣት ኣለና" ኢሎም። "ሞይተን እንተኾይነን እውን ይንገሩና እሞ ስድራ ተኣኪቡ በኽዩ ይውጸኣሉ። በብመዓልቱ እንታይ ኮን ኮይነን ይኾና እናበልና ሳዕሪ ጸሪና" ኢሎም። መንግስቲ ክልል ኣምሓራ እንታይ ኢሉ?
